Cun 24 onns gia ex-president
Armin Duff dat giu ses presidi tar la Giuventetgna Rumantscha 

Da Claudia Cadruvi/ANR 

Armin Duff è anc fin il schaner 2003 president da la Giuru. El studegia a la ETH. Là dastga el mintgatant perfin traffitgar cun legos. Il schaner vegn l’entira suprastanza da la Giuventetgna Rumantscha (GiuRu) a sa retrair. Il manaschi da l’uniun va en mauns pli «giuvens». Lura po Armin Duff cun ses 24 onns gia sa numnar ex-president. Ils ultims trais onns ha el manà l’uniun. Per el èsi stà ina buna experientscha. 

Ins vegn da far insatge 
«In dals ‘highlights’ è stà ina sesida cun Zegna Dosch ina sonda en damaun a Cuira», sa regorda Duff. Durant baiver café e schlugnar schlumpfs è naschida l’idea per «Ed ussa?». «Igl è ì total spert. Entaifer paucas minutas avevan nus skizzà il project per quest cudesch.» A la fin da la sesida eran omadus da la medema opiniun: «Ah tge, quai na pudain nus tuttina betg realisar. I custa memia bler e dovra memia bler temp.» 
Igl è vegnì tut auter. «Ed ussa?» è vegnì scrit ed edì. En questa broschura rumantscha pon giuvenils che fineschan la scola s’infurmar tgeninas pussaivladads professiunalas ch’els han. Igl è cunzunt menziunà professiuns en connex cun il rumantsch. 

Postulat per la GiuRu 
Cun la realisaziun dad «Ed ussa?» haja la GiuRu vesì ch’i fiss impurtant da professiunalisar la lavur da giuventetgna. Senza l’agid dal collavuratur regiunal Gion Lechmann fiss il project numnadamain tuttina restà en il truclet. 
Il postulat da Duff per la «GiuRu» è perquai: Engaschar ina persuna che fa in job da 50 pertschient. Quella persuna surpiglia l’administraziun e fa projects. La suprastanza furnescha ideas. 
Ideas sajan avunda avant maun. La dumonda da daners na saja er betg in problem. «Il grond problem è adina il ‘manpower’», sco quai che Duff s’exprima. La stad possia el s’engaschar per la «GiuRu», ma suenter vai puspè liber cun il studi. El sto avair il chau vi dals examens da fisica. Als auters commembers da la suprastanza vai ca. tuttina. Quai na sa mida strusch cun ina suprastanza nova. «Ma sch’ins pudess engaschar insatgi, dessi finalmain cuntinuitad en la lavur da giuventetgna», di Duff. 

Equipament da film per Rumantschs 
Malgrà la mancanza da temp ha il team dad Armin tuttina realisà inqual chaussa. In dals projects ch’el menziunescha spezialmain è il post da film. Ensemen cun «Movie Encarden» ha la GiuRu mess en pe in post da film. Giuvens rumantschs che han interess da filmar, pon emprestar in equipament da film per in pretsch favuraivel. «A Turitg pos jau ir cur ch’jau vi ad emprestar ina camera en il center da cultura», declera Duff. «Questa pussaivladad avain nus era vulì porscher a la giuventetgna rumantscha.» 

Ed il studi? 
Sco student da la fisica è Duff sa spezialisà en la neuroinformatica. «I va per il tscharvè ed igl è ina scienza interdisciplinara», declera el. Ins ha da far cun neurologs, medis, informatichers, fisichers ed inschigners. Questa scienza è fitg giuvna e l’institut a Turitg exista pir dapi paucs onns. 
Che tut è anc uschè nov, fascinescha Duff. «En la fisica classica èn las grondas chaussas gia definidas. La neuroinformatica è anc en quel punct nua che la fisica era avant tschient onns.» 
Dus dis l’emna fa Duff lavur pratica en in labor. Ses pensum èsi da construir roboters ch’èn liads cun ina rait neuronala. Als roboters vegnan dads cumonds. 
P. ex.: «Glisch è bun!», «Fraid è mal!», «Sche ti vas cunter ina paraid, stos sa manar!» I saja interessant dad observar, co ch’ils roboters reageschian. Cun il temp emprendian els da guntgir, sch’els s’avischinan ad in impediment, raquinta Duff. 

Termaglims academics? 
Ed a tge serva quai? È quai ina sort gieu da lego elitar per students e professers? Tar il chavazzin «lego» sto Duff surrir e conceda: «Nus duvrain vairamain mintgatant legos.» Ils vairs roboters cun lur mecanica fina e sensibla, sajan magari memia chars per ils emprims experiments. Perquai construeschian els en il labor mintgatant roboters da lego. Quels vegnan equipads cun l’electronica e la tecnica necessaria. 
La finamira dals experiments è dad observar ils mecanissems dal tscharvè. Fin uss saja tut anc sin il livel da la per-scrutaziun da basa, declera Duff. 
Pli tard en l’applicaziun pudess – sin fundament da tals experiments – forsa ina giada vegnir bajegià in tschitschapulvra che sa nua ch’igl è tschuf e va tras la chasa senza stgadanar en paglia la vasa. 
Ma avant che quai daventa realitad finescha Duff segir l’emprim ses studi. Sche tut va tenor plan è quai en in onn e mez. 

Infos davart la GiuRu datti sut www.giuru.ch